《得滇南除目戏作》
明代·徐中行

余昔四十时，秩已忝金紫。
弃捐垂十年，仅乃复其始。
故璧则犹是，马齿加长矣。
顷失曾不忧，今来亦何喜。
未能免俗缘，栖栖聊复尔。
终当拂衣去，相从鸱夷子。

作者简介：（1517—1578）明浙江长兴人，字子舆，号龙湾，因读书天目山下，称天目山人。嘉靖二十九年进士。授刑部主事，官至江西左布政使。与李攀龙、王世贞等称后七子。性好客，卒于官，人多哀之。有《青萝集》、《天目山人集》。